Pauli Rautiainen

Pauli Rautiainen (s. 1981) on suomalainen valtiosääntöasiantuntija ja Itä-Suomen yliopiston sosiaalioikeuden yliopistonlehtori. Hän on toiminut ajatuspaja Kalevi Sorsa -säätiön toiminnanjohtajana (2021), Tampereen yliopiston julkisoikeuden apulaisprofessorina (2016, 2019-2020) ja kunta-alan lahjoittamana oikeustieteen professorina Itä-Suomen yliopistossa (2017-2018). Hänelle on myönnetty valtiosääntöoikeuden dosentin arvo Turun yliopistossa, hyvinvointioikeuden dosentin arvo Itä-Suomen yliopistossa ja julkisoikeuden dosentin arvo Helsingin yliopistossa. 

Hän on väitellyt hallintotieteiden tohtoriksi Tampereen yliopistossa valtiosääntöoikeudellisella väitöskirjalla kuvataiteilijan oikeusasemasta (2012). Hän on suorittanut neljä maisterin tutkintoa valmistuen Helsingin yliopistosta filosofian maisteriksi (teatteritiede), kasvatustieteiden maisteriksi (yleinen kasvatustiede) ja valtiotieteiden maisteriksi (sosiaalipolitiikka / kriminologia) sekä Tampereen yliopistosta hallintotieteiden maisteriksi (julkisoikeus). Hän on suorittanut lisäksi Helsingin yliopistossa aineenopettajan pedagogiset opinnot sekä opetushallinnon tutkinnon.

Rautiainen on tutkinut valtiosääntöoikeuden yleisiä kysymyksiä, sosiaalisten ja sivistyksellisten perus- ja ihmisoikeuksien toteutumista, yhdenvertaisuus- ja syrjintäjuridiikkaa, ihmisoikeuspolitiikan seurantaan käytettäviä indikaattoreita, opetus- ja kulttuuritoimen lainsäädäntöä, oikeuden ja politiikan suhdetta, hallintokokeiluihin liittyvää lainsäädäntöä, oikeutta yhteiskunnallisena ilmiönä sekä suomalaista taidepolitiikkaa ja valtion taiteilijatukea.

Rautiainen on toiminut myös taidepolitiikan ja -hallinnon opettajana Helsingin yliopistossa, Aalto-yliopistossa ja Taideyliopistossa sekä tutkijana Taideyliopiston ArtsEqual-hankkeessa, Kunnallisalan kehittämissäätiön rahoittamassa sosiaalisia ja sivistyksellisiä oikeuksia harvaan asutulla maaseudulla tarkastellessa tutkimushankkeessa, taiteen keskustoimikunnan tutkimusyksikössä (vuosina 2006-2009) ja Kulttuuripoliittisen tutkimuksen edistämissäätiö Cuporessa (vuonna 2015). 

Rautiainen toimi Eurooppanuorten pääsihteerinä vuosina 2004–2005. Hän on toimittanut tämän jälkeen yhdessä kirjailija Ville Hytösen kanssa eurooppalaisuutta analysoivia esseekokoelmia ja kirjoittanut lehti- ja verkkoartikkeleita, joissa pohditaan Euroopan kehitystä. Vuonna 2012 hän oli perustamassa Kulttuuripolitiikan tutkimuksen seuraa, jonka puheenjohtajana hän on myös toiminut. Hän on ollut Kulttuuria kaikille -palvelua ylläpitävän Yhdenvertaisen kulttuurin puolesta ry:n puheenjohtaja sekä Suomen valtiosääntöoikeudellisen seuran Perustuslakiblogin vastaava toimittaja.

Rautiainen sai Lakimies-aikakauskirjan nuoren kirjoittajan palkinnon vuonna 2011 artikkelillaan Moninaisuudessaan yhtenäinen Eurooppa: konsensusperiaate ja valtion harkintamarginaalioppi.

Pauli Rautiaisen veli on kuvataiteilija Taneli Rautiainen.

 Julkaisuja 

 Hoikka, Mikko, Neuvonen, Riku & Rautiainen, Pauli (2016): Viestintämarkkinaoikeus. Kauppakamari: Helsinki.
 Neuvonen, Riku & Rautiainen, Pauli (2013): Perusoikeuskonkurrenssi Suomen perusoikeusjärjestelmässä. Lakimies 6/2013.
 Rautiainen, Pauli & Hyvärinen, Anna (2013): Näkökulmia demokratian tulevaisuuteen. Artikkeli teoksessa Uusi ja vanha demokratia. Eduskunnan tulevaisuusvaliokunta: Helsinki.
 Rautiainen, Pauli (2013): Perusoikeuden heikennyskielto. Oikeus 3/2013.
 Rautiainen, Pauli (2012): Kuvataiteilijan oikeudellinen asema. Ammattimaista taiteellista toimintaa rajoittava ja edistävä oikeussääntely. Tampere University Press: Tampere. Väitöskirja.
 Rautiainen, Pauli (2011): Moninaisuudessaan yhtenäinen Eurooppa: konsensusperiaate ja valtion harkintamarginaalioppi. Lakimies 6/2011.
 Rautiainen, Pauli (2011): Taiteellinen alibi: ilmaisurikoksen taiteellinen luonne sen rangaistavuuden poistavana tekijänä. Oikeus 2/2011.
 Rautiainen, Pauli (2010): Suomen taidepolitiikka ja perusoikeusargumentaatio. Synteesi 3/2010.
 Rautiainen, Pauli (2010): Taiteen vapaus Euroopassa. Niin & Näin 2/2010.
 Hoikka, Mikko & Rautiainen, Pauli (2009): Neitsythuorakirkko ja taiteilijan ilmaisuvapaus. Lyhyempi kirjoitus. Defensor Legis 4/2009.
 Rautiainen, Pauli (2008): Suomalainen taiteilijatuki. Valtion suora ja välillinen taiteilijatuki taidetoimikuntien perustamisesta tähän päivään. Taiteen keskustoimikunta: Helsinki.
 Rautiainen, Pauli (2007): Taiteen vapaus perusoikeutena. Taiteen keskustoimikunta: Helsinki.

 Lähteet 

 Aiheesta muualla 

 Tampereen yliopisto – Pauli Rautiainen
 Pauli Rautiaisen blogikirjoitukset Perustuslakiblogissa

Luokka:Suomalaiset oikeustieteilijät
Luokka:Suomalaiset hallintotieteilijät
Luokka:Vuonna 1981 syntyneet
Luokka:Elävät henkilöt